Practică dubioasă în Complexul Big Nou din cartierul Craiovița Nouă, la un stand unde sunt vândute produse din carne. O vânzătoare a fost filmată când arunca pe jos carnea, care pare congelată, apoi a pus-o la vânzare, în vitrine.

Un craiovean a filmat toată scena, care, din spusele acestuia, se petrece frecvent, și a trimis-o presei. ”Multă lume, care a reproșat în nenumărate rânduri vânzătoarelor din complex, au plecat și bătute de acolo de către diferite persoane sau patronii acelor magazine”, mai spune craioveanul. Acuzațiile sunt și mai grave când vine vorba de autorități. Potrivit acestuia, oamenii susțin că inspectorii care ar trebui să verifice siguranța alimentelor ar închide ochii la neregulile din acest magazin.

”În primul rând, vânzătoarea nu are voie să spargă pulpele, pentru că ele sunt produse pentru consum colectiv și sunt deja ambalate și trebuie vândute ca atare. Vom trimite un inspector acolo pentru a verifica cele sesizate”, a declarat, pentru Craiova Forum, Gheorghe Marinescu, director Oficiul Judetean pentru Protectia Consumatorului (OJPC) Dolj

Vânzătoarele recunosc că au spart pe jos produse alimentare, însă se apără…”erau vârfuri de aripioare pentru animăluțe”.

Inspectorii Direcției Sanitar Veterinare Dolj au mers în control la magazinul unde vânzătoarea aruncă pe jos carnea congelată, iar apoi o pune în vitrină. „Carnea respectivă a fost retrasă de la vânzare. Este inadmisbil ce s-a întâmplat. Unitatea respectivă a fost sancționată“, a spus Costică Retea, directorul DSV Dolj.